**Juhend soovituse/hinnangu kirjutajale**

**Hinnangu andmise käik**

Taotleja **ise** pöördub teie kui oma eriala tunnustatud asjatundja poole soovituse saamiseks. Et tegu on soovitusega, siis ei rakendu soovitajale huvide konflikti vältimise põhimõtted. Oluline on, et olete hästi kursis taotleja teadustööga ja teil on hea ettekujutus taotleja teaduslikust potentsiaalist. Samuti on oluline, et olete võimeline lugema eesti keeles kirjutatud taotlust, hindamaks selle sisulist taset. Hinnangu võib kirjutada ka inglise keeles.

Kui olete andnud nõusoleku, lisab taotleja teie nime taotlusele ning pärast taotluse esitamist (11.01.2021), saadetakse teile ETISe kaudu kutse kirjutada hinnang. Hinnang tuleb anda ETISe kaudu kahe nädala jooksul (25.01.2021). Hinnang on konfidentsiaalne: teie nimi ja hinnangu sisu on nähtav Postimehe Fondi teadusnõukogu liikmetele, kuid mitte taotlejale ei menetluse ajal ega ka pärast (positiivse või negatiivse) rahastusotsuse tegemist.

Teie antud hinnang on vältimatu eeldus taotluse menetlusse võtmiseks. Seepärast suhtuge vastutustundlikult, kui annate nõusoleku ja jälgige, et te ei ületaks hinnangu andmise tähtaega. Hilinenud hinnanguid vastu ei võeta.

**Hinnangu vorm**

Hinnangu andmiseks tuleb ETISe hinnangulehel vastata kahele küsimusele:

*Põhjendage palun, miks see taotlus peaks saama rahastatud.*

*Põhjendage palun, kui pädev on taotleja Teie hinnangul seda uuringut läbi viima.*

Kummalegi küsimuse järel on ETISe lehel tekstiaken, mis võimaldab vastata kuni 1500 tähemärgi ulatuses. Teiste sõnadega: kahepunktilise hinnangu pikkus kokku on kuni üks lehekülg.

Teadusnõukogu eeldab, et toote oma hinnangus esile taotluse ja taotleja tugevad küljed, samas ei jäta siiski mainimata tõsiseid puudusi või oma põhjendatud kahtlusi, kui taotlus on nõrk. Hinnang on vabas vormis tekst, millele ei ole vormilisi nõudeid.

Juhul kui annate hinnangu rohkem kui ühele taotluselt, tuleb teil hinnanguvormis vastata ka kolmandale küsimusele:

*Kui te kirjutate arvamuse rohkem kui ühele taotlusele samas hindamisvoorus, siis märkige numbriga, mitmendal kohal käesolev taotlus teie hinnatavate pingereas on?*